Bibi atusimulia hadithi

﻿Bibi atusimulia hadithi  

Tulikusanyika kwa bibi  kuzisikiliza hadithi zake.  Usiku huo, tuliketi karibu  na meko bibi  alipotusimulia hadithi:  Sungura na Tembo  walikuwa majirani na pia  marafiki.  
Sungura alipenda uyoga,  lakini alikuwa mvivu sana.  Alizoea kuiba uyoga wa  Tembo.  Mwaka mmoja, Tembo  alipanda ndizi na maboga.  Kwa hivyo, Sungura  hakupata uyoga.  
Sungura alikosa chakula  kwa siku nyingi akaamua  kuiba ndizi za Tembo.  Tembo aligundua kwamba  ndizi zake zilikuwa  zikiibwa.  Alimwambia Sungura,  "Kuna mtu ananiibia."  
Sungura aliuliza,  "Anaweza kuwa nani  anayekuibia?"  Tembo alianza kuimba,  "Nitamshika mwizi! Aaa!  Nitamshika mwizi! Ooo!"  Sungura alikuwa na  wasiwasi sana.  
Tembo alimwuliza Kima  amchungie shamba lake.  Lakini, Sungura hakuiba  siku hiyo. Hakuiba siku  iliyofuata pia.  Kima alichoka kuchunga  akarudi nyumbani. 
Siku iliyofuata, Sungura  alienda shambani kwa  Tembo kuiba tena.  Tembo alipoenda kukagua  mimea yake, Sungura  alijificha katika matawi ya  maboga.  
Tembo aliyaona matawi  yakitingika akaanza  kuimba, "Nimemshika  mwizi! Aaa! Nimemshika  mwizi! Ooo!"  Tembo alitafuta kila  mahali lakini hakumpata  mwizi.  
Siku moja, Sungura  alipokuwa akila mazao ya  Tembo shambani, Tembo  aliwasili.  Sungura aliruka na  kujificha ndani ya boga  moja kubwa.  
Tembo aliliona lile boga  kubwa akasema, "Ooo!  Hapa kuna boga kubwa.  Litakuwa chakula changu  cha mchana."  Alilimeza papo hapo! 
Sungura alijaribu kuruka  nje ya lile boga, lakini  hakuweza.  Tembo alipohisi kitu  kikiruka tumboni mwake,  alijiuliza, "Hili ni boga aina  gani linaloruka tumboni?"  
Tembo alilitema nje lile  boga. Kabla kulikagua,  Sungura alijitosa nje  akatoroka.  Tembo hakuwahi  kumshika mwizi.  
Bibi alisema, "Na huo ndio  mwisho wa hadithi."  "Asante bibi," tulimjibu.  Tuliweka vikombe vyetu  vya maziwa. Tukaenda  kulala tukiwaza juu ya  hadithi hiyo ya bibi.  


Source www.africanstorybook.org